Ahja jõe ürgoru maastikukaitseala - Vikipeedia, vaba entsüklopeedia

# Ahja jõe ürgoru maastikukaitseala

### Allikas: Vikipeedia

Suur Taevaskoda on maastikukaitseala tuntuim vaatamisväärsus.

Ahja jõe ürgoru maastikukaitseala paikneb Vastse-Kuuste ja Põlva valla maadel, hõlmates jõe keskjooksu ja selle lähiümbruse Koorevere sillast kuni Valgesoo veskini. Kaitseala on 1101 ha suurune ning ta loodi 1957. aastal.

Kaitsealal kaitstakse Ahja jõe keskjooksul asuvaid Devoni ladestu Burtnieki lademe liivakivi paljandeid, mitmeid koopaid (näiteks Emalätte koobas, Neitsikoobas), jõeorgu ja seal leiduvaid kaitsealuseid liike (näiteks austria roidputke, alssosja, mets-vareskolda, nõmm-vareskolda, ungrukolda ja karukolda).

## [redigeeri] Liivakivipaljandid

Ahja jõe ürgoru veerudel esinevad ja taevaskodadeks või paedeks kutsutavad liivakivipaljandid on kujunenud Kesk-Devoni Burtnieki lademe liivakividesse.

Ahja jõe maastikukaitseala ligikaudu 19 kilomeetri pikkusel lõigul esineb kokku 43 liivakivipaljandit, neist 27 jõe paremal ja 16 jõe vasakul kaldal.

Liivakivide värvus on tugevasti varieeruv: valkjas- ja kollakashallidest kuni roosade, kohati punakate, oranžide või kollasteni.

Mitmete paljandite (Puusta pae, Piirioidu pae, Savioidu pae, Savimägi, Valgemäe pae) ülaosas esineb neid katvat moreeni, mis allub üsna kergesti erosioonile. Seetõttu esineb nendelt paljanditelt sagedamini kasvavate puude varinguid.

Paljandid nimeliselt:

- Kiisa pae
- Kuradikoobas
- Tsuba pae
- Kiviniidu pae
- Pulga kalju
- Allika kalju
- Ussiloosku mägi
- Mutso pae
- Puusta pae
- Sadama pae
- Juudapae
- Kangsi pae
- Eevamägi
- Lükoalune pae
- Kaljumäe pae
- Kassimägi
- Roiomägi
- Sõnajalamägi
- Reinopae
- Palanumägi
- Nurmemäe pae
- Valgemäe pae
- Haavaniidu pae
- Piirioidu pae
- Savioidu pae
- Mõtsatare mägi
- Nõmme pae
- Oosemägi
- Madal pae
- Kivipalu pae
- Kindapäka pae
- Mõsumägi
- Laaritsamägi
- Savimägi
- Väike Taevaskoda
- Suur Taevaskoda
- Soeoos
- Ületammi kalju

## [redigeeri] Turism

RMK suunaviit maastikukaitseala vaatamisväärsustele

Riigimetsa Majandamise Keskus on maastikukaitsealale rajanud mõned matkarajad, mis annavad võimaluse meeldivaks puhkuseks looduses.

- Taevaskodade matkarada kulgeb Ahja jõe mõlemal kaldal. Rada algab Taevaskoja asula ja Kiidjärve vahelisel teel asuva Saesaare asula ligiduses paiknevalt RMK Saesaare parklast. Kogu rada kulgeb Ahja jõe maastikukaitsealal, mille valitsejaks on Põlvamaa Keskkonnateenistus. Rajal on 10 huvipunkti selgitavate tahvlitega inglise, vene ja eesti keeles. Raja alguses on infostend raja ja puhkeala kaardiga, rajale suunavad viidad.

- Suur Taevaskoda - Otteni - Suur Taevaskoda matkarada on kogupikkusega 4 km. Raja alguses on 140 trepiastet Suure Taevaskoja peale, edasi on järsk langus ning vahelduv reljeef lõpuni. Rajal on vaadeldavad kaunis vaade Suure Taevaskoja pealt alla orgu, 5 liivakivikaljut, ürgne mets, Otteni kahe kaarega maakivist veskipaisu sild ning lõpuks veelkord Suur Taevaskoda.

Jõelaev "Lonny" Saesaare paisjärvel

Saesaare paisjärvel ja Ahja jõel sõidab jõelaev "Lonny" ning reisi pikkuseks on ca 6 km.

## [redigeeri] Mitmesugust

- Suures ja Väikeses Taevaskojas filmiti mitmeid stseene filmile "Viimne reliikvia".

## [redigeeri] Välisviited

- Ahja jõe ürgoru maastikukaitseala kaitsekorraldus

Välja otsitud andmebaasist "http://et.wikipedia.org../../../a/h/j/Ahja_j%C3%B5e_%C3%BCrgoru_maastikukaitseala.html"

Kategooriad: Eesti kaitsealad | Ahja jõe ürgorg | Vastse-Kuuste vald | Põlva vald

##### Views

- Artikkel
- Arutelu
- Viimane redaktsioon

##### Otsi